Gitte Lillelund Bech (V), 2010-04-28:
Nu kan jeg rent faktisk godt huske en del af det fra dengang, for jeg kan også huske, hvilket postyr det rent faktisk gav en del af de steder, hvor man lukkede kasernerne.
Den ene er den folkelige forankring i samfundet, den anden er, at vi godt vil opretholde den internationale profil, vi har, altså at vi rent faktisk bruger vores forsvar aktivt, at vi er deployerbare, at vi faktisk er nogle af NATO's duksedrenge i meget, meget positiv forstand, fordi vi rent faktisk kan levere internationalt.
Hvis det er de to streger, vi kan trække op, har jeg en formodning om, at der stadig væk vil komme til at blive truffet nogle upopulære beslutninger i forbindelse med nogle kapaciteter, som vi måske ikke længere kan opretholde, nogle kapaciteter, som vi vælger at udskyde osv.
Det er jo sådan en beslutning, som jeg håber at vi kan blive enige om sammen i forligskredsen, sådan at vi også kan vise, at vi tør tage nogle upopulære beslutninger.
For jeg er ikke i tvivl om, at det kommer til at gøre ondt nogle steder i forsvaret, når vi skal have økonomien til at hænge sammen.
Det er ikke lykkedes mig, og han kunne heller ikke selv lige præcis sige, hvor det var.
Men pyt nu med det.
Som det er hr. John Dyrby Paulsen bekendt, er forsvaret jo i gang med at lægge sidste hånd på deres udkast til en implementeringsplan for forsvarsforliget 2010-2014, og jeg fremlægger det så hurtigt som muligt og drøfter det med partierne, inklusive hr. John Dyrby Paulsen, inden sommerferien.
For mig er det et spørgsmål om i første omgang at få klarlagt, hvordan forsvarets økonomi ser ud i den her forligsperiode, det vil sige inden for de her 5 år, og det er jo det, som forsvaret analyserer på.
Som hr. Dyrby Paulsen jo også er fuldstændig klar over, har vi i forsvarsforliget rent faktisk pålagt forsvaret en række effektiviseringer, bl.a. 5 pct. på personaleforbruget og 18 pct. på driftsudgifterne til øvrig drift.
Jeg tror også, det står klart for enhver, at der er et vist pres på forsvarets økonomi, og derfor er det nødvendigt, at vi selvfølgelig undersøger alle muligheder for at sikre sammenhæng mellem de ressourcer, der er til rådighed, og de opgaver, vi skal løse.
Derfor skal vi også sammen i forligskredsen drøfte, hvordan vi løser de her udfordringer, som forsvaret står over for, både hvis vi gerne vil have den høje internationale profil, og hvis vi skal have den hjemlige struktur til at hænge sammen.
I den forbindelse synes jeg det er vigtigt nok at sige – og det er i hvert fald vigtigt for mig at understrege – at den folkelige opbakning til forsvaret, den folkelige forankring i det danske samfund står meget, meget højt på min dagsorden.
Og derfor kommer vi sandsynligvis til at tage nogle beslutninger i forligskredsen inden den 1. juli, som er politiske, og som ikke de, kan man sige, rene økonomer ville tage.
Så det med at få forsvarets økonomi til at hænge sammen bliver det muliges kunst, det bliver en balance mellem, at vi har behovet for økonomisk råderum i forsvaret, at økonomien hænger sammen, og så den folkelige opbakning til forsvaret.
Med hensyn til om hver borgmester så skal have sin egen hær og sådan noget, så er det jo ikke engang tilfældet i dag, må jeg bare pointere.